SL Uradni list Evropske unije L 170/31

DELEGIRANA UREDBA KOMISIJE (EU) 2017/1165

z dne 20. aprila 2017

o določitvi začasnih izrednih podpornih ukrepov za proizvajalce nekaterih vrst sadja

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 219(1) Uredbe,

ob upoštevanju naslednjega:

(1) Ruska vlada je 7. avgusta 2014 uvedla prepoved uvoza nekaterih proizvodov, vključno s sadjem in zelenjavo, iz Unije v Rusko federacijo. Ta prepoved je povzročila resno nevarnost motenj na trgu zaradi znatnih padcev cen, saj pomemben izvozni trg ni bil več na voljo. Ta prepoved je bila 29. junija 2016 podaljšana do konca leta 2017.

(2) V odziv na prepoved uvoza je Komisija sprejela vrsto začasnih izrednih podpornih ukrepov. Ti ukrepi so bili vključeni v Delegirano uredbo Komisije (EU) št. 913/2014 (2) ter so bili nato podaljšani in okrepljeni z delegiranimi uredbami Komisije (EU) št. 932/2014 (3), (EU) št. 1031/2014 (4), (EU) 2015/1369 (5) in (EU) 2016/921 (6).

(3) Proizvodnja v netrajnih nasadih se lahko lažje prilagodi in se zato proizvajalci pri tovrstni proizvodnji hitreje prilagodijo tržnim razmeram. Komisija na podlagi rednega spremljanja in ocenjevanja razmer na trgu Unije ugotavlja, da so se tržne razmere, kar se tiče netrajnih nasadov (zelenjava in nekatere vrste sadja), izboljšale, saj je večina proizvodnje, ki jo je prizadela ruska prepoved, preusmerjena in so se cene zato ustalile.

(4) Ker so trajni nasadi (nekatere vrste sadja) bolj rigidni in je za prilagoditev potrebno več časa, se tržne razmere za nekatere trajne nasade niso še dovolj izboljšale.

(5) V takih okoliščinah še naprej obstaja nevarnost motenj na trgu Unije v zvezi z nekaterimi stalnimi nasadi, kot so nasadi koščičastega sadja, agrumov, jabolk in hrušk, zato je treba sprejeti in izvajati ustrezne ukrepe, dokler takšne razmere trajajo.

(6) Zaradi tega na trgu Unije še zmeraj vladajo razmere, za katere se zdi, da običajni ukrepi iz Uredbe (EU) št. 1308/2013 ne zadostujejo.

(7) Začasni izredni podporni ukrepi so torej še naprej potrebni in bi jih bilo zato treba za nekatere stalne nasade podaljšati še za eno leto.

(8) Dodeliti bi bilo treba finančno pomoč Unije, ob upoštevanju ocene količin, ki jih prepoved zadeva. Navedene količine bi bilo treba izračunati za vsako državo članico posebej v skladu s stopnjo umaknjenih proizvodov od začetka veljavnosti teh začasnih izrednih podpornih ukrepov. Poleg tega bi bilo treba količine bistveno zmanjšati zaradi upoštevanja dejstva, da so proizvajalci imeli več časa za prilagoditev in preusmeritev proizvodnje.

(9) Proizvode, katerih umaknjene količine so bile leta 2016 še posebej majhne v primerjavi s količinami, umaknjenimi od sredine leta 2014, bi bilo treba izključiti iz ukrepov iz te uredbe. Začasni izredni podporni ukrepi bi morali torej veljati le za jabolka, hruške, koščičasto sadje in agrume.

(10) Kadar je bila uporaba začasnih izrednih podpornih ukrepov za določen proizvod v državi članici zelo majhna in so zaradi tega nastali nesorazmerno visoki upravni stroški zagotavljanja podpore, bi morala imeti navedena država članica možnost, da se odloči, da ukrepov iz te uredbe ne izvaja.

(11) Proizvodi, zajeti v tej uredbi, ki bi bili izvoženi v Rusijo, so bili že preusmerjeni ali se pričakuje, da bodo preusmerjeni, na trge drugih držav članic. Proizvajalci teh proizvodov v tistih državah članicah, ki svojih proizvodov tradicionalno ne izvažajo v Rusijo, se bodo zato še vedno lahko soočali z znatnimi motnjami na trgu in padcem cen. Zato bi za večjo stabilnost trga finančna pomoč Unije morala biti na voljo navedenim proizvajalcem v vseh državah članicah v zvezi z enim ali več proizvodi, ki jih zajema ta uredba, vendar zadevna količina ne bi smela presegati 2 000 ton na državo članico.

(12) Umik s trga, opustitev spravila in zeleno obiranje so učinkoviti ukrepi za obvladovanje kriz v primeru presežka sadja zaradi začasnih in nepredvidljivih okoliščin. Države članice bi morale imeti možnost, da količine, ki so jim na voljo, dodelijo za enega ali več teh ukrepov z namenom, da bi razpoložljive količine kar najučinkoviteje uporabile.

(13) Kot je določeno v Delegirani uredbi (EU) št. 932/2014, bi bilo treba začasno ukiniti obstoječo 5-odstotno omejitev obsega tržne proizvodnje v podporo umikov s trga. Finančno pomoč Unije bi bilo zato treba zagotoviti tudi, če umiki presegajo zgornjo mejo 5 %.

(14) Finančna pomoč Unije za umike s trga bi morala temeljiti na ustreznih zneskih, določenih v Prilogi XI k Izvedbeni uredbi Komisije (EU) št. 543/2011 (7) za umike s trga za brezplačno razdelitev in za umike s trga, ki niso namenjeni brezplačni razdelitvi. Za proizvode, za katere znesek ni določen v Prilogi XI, bi bilo najvišje zneske treba določiti v tej uredbi.

(15) Zaradi izjemnih motenj na trgu in za zagotovitev, da Unija podpre vse proizvajalce sadja, bi se finančna pomoč Unije za umike s trga morala razširiti na proizvajalce nekaterih vrst sadja, ki niso člani priznanih organizacij proizvajalcev.

(16) Da bi spodbudili brezplačno razdelitev sadja, umaknjenega s trga, nekaterim organizacijam, kot so dobrodelne organizacije in šole, ali za kakršne koli druge enakovredne namene, ki jih odobrijo države članice, bi se 100 % najvišjih zneskov, določenih v Prilogi XI k Izvedbeni uredbi (EU) št. 543/2011, moralo uporabljati tudi za proizvajalce, ki niso člani priznanih organizacij proizvajalcev. V primeru proizvodov, umaknjenih s trga, ki niso namenjeni brezplačni razdelitvi, se dodeli 50 % najvišjega določenega zneska. V zvezi s tem bi morali proizvajalci, ki niso člani priznanih organizacij proizvajalcev, izpolnjevati enake ali podobne pogoje kot organizacije proizvajalcev. Zato bi morale zanje, kot tudi za priznane organizacije proizvajalcev, veljati ustrezne določbe iz Uredbe (EU) št. 1308/2013 in Izvedbene uredbe (EU) št. 543/2011.

(17) Organizacije proizvajalcev so temeljni udeleženci v sektorju sadja ter so najprimernejši subjekti za zagotovitev izplačila finančne pomoči Unije za umike s trga proizvajalcem, ki niso člani priznanih organizacij proizvajalcev. Zagotoviti bi morali, da se takšna pomoč proizvajalcem, ki niso člani priznanih organizacij proizvajalcev, izplača na podlagi sklenitve pogodbe. Ker vse države članice na trgu sadja in zelenjave nimajo enake stopnje organiziranosti na strani ponudbe, je ustrezno omogočiti, da pristojni organ držav članic izplača podporo neposredno proizvajalcem, kadar je to ustrezno upravičeno.

(18) Države članice določijo zneske podpore za opustitev spravila in zeleno obiranje na hektar na ravni, ki ne krije več kot 90 % najvišjih zneskov za umike s trga, ki se uporabljajo za umike, ki niso namenjeni brezplačni razdelitvi, navedenih v Prilogi XI k Izvedbeni uredbi (EU) št. 543/2011, ali za proizvode, za katere v navedeni prilogi znesek ni bil določen, navedenih v tej uredbi. Opustitev spravila bi bilo treba podpreti tudi takrat, kadar se na zadevni površini ne pridobivajo več tržni proizvodi med običajnim proizvodnim ciklusom.

(19) Organizacije proizvajalcev zbirajo ponudbo in so sposobne delovati hitreje kot proizvajalci, ki niso člani teh organizacij, kadar gre za obvladovanje večjih količin s takojšnjim učinkom na trg. Zato je zaradi boljše učinkovitosti izvajanja izrednih podpornih ukrepov, določenih v tej uredbi, in pospešitve stabilizacije trga primerno, da se za proizvajalce, ki so člani priznane organizacije proizvajalcev, finančna pomoč Unije za umike, ki niso namenjeni brezplačni razdelitvi, poveča na 75 % ustreznih najvišjih zneskov podpore za umike, ki niso namenjeni brezplačni razdelitvi.

(20) Finančno pomoč Unije bi bilo treba tako kot pri umiku s trga tudi pri opustitvi spravila in zelenem obiranju razširiti na proizvajalce, ki niso člani priznanih organizacij proizvajalcev. Finančna pomoč bi morala znašati 50 % najvišjega zneska podpore, določenega za organizacije proizvajalcev.

(21) Glede na veliko število proizvajalcev, ki niso člani organizacij proizvajalcev, in potrebo po zanesljivem, vendar izvedljivem preverjanju, se finančna pomoč Unije za proizvajalce, ki niso člani organizacij proizvajalcev, ne sme odobriti za zeleno obiranje sadja, za katero se je običajno obiranje že začelo, ali za ukrepe opustitve spravila, kadar se na zadevni površini ne pridobivajo več tržni proizvodi med običajnim proizvodnim ciklusom. V okviru tega bi za proizvajalce, ki niso člani priznanih organizacij proizvajalcev, kot tudi za priznane organizacije proizvajalcev morale veljati ustrezne določbe iz Uredbe (EU) št. 1308/2013 in Izvedbene uredbe (EU) št. 543/2011.

(22) Za proizvajalce, ki niso člani organizacije proizvajalcev, bi moral plačilo finančne pomoči Unije za postopke opustitve spravila in zelenega obiranja izvesti neposredno pristojni organ države članice. Omenjeni pristojni organ bi moral proizvajalcem plačati ustrezne zneske v skladu z Izvedbeno uredbo (EU) št. 543/2011 ter zadevnimi nacionalnimi pravili in postopki.

(23) Za zagotovitev, da se finančna pomoč Unije za proizvajalce nekaterih vrst sadja uporablja za predvidene namene ter da se zagotovi učinkovita uporaba proračuna Unije, bi morale države članice izvesti razumno raven pregledov. Zlasti bi bilo treba opraviti dokumentacijske, identifikacijske in fizične preglede ter preglede na kraju samem, ki zajemajo ustrezno količino proizvodov, površin, organizacij proizvajalcev in proizvajalcev, ki niso člani priznanih organizacij proizvajalcev.

(24) Države članice bi morale Komisijo redno obveščati o ukrepih, ki so jih izvedli organizacije proizvajalcev in proizvajalci, ki niso člani teh organizacij.

(25) Da bi imela takojšen učinek na trg in pripomogla k ustalitvi cen, bi ta uredba morala začeti veljati na dan objave v Uradnem listu Evropske unije –

SPREJELA NASLEDNJO UREDBO:

Člen 1

Predmet urejanja in področje uporabe

1. Ta uredba določa pravila za finančno pomoč Unije (v nadaljnjem besedilu: finančna pomoč) za začasne podporne ukrepe, ki se odobrijo organizacijam proizvajalcev v sektorju sadja, priznanim v skladu s členom 154 Uredbe (EU) št. 1308/2013, in proizvajalcem, ki niso člani teh organizacij.

Ti začasni podporni ukrepi zajemajo umike ter postopke opustitve spravila in zelenega obiranja.

2. Podpora iz odstavka 1 se odobri za naslednje proizvode sektorja sadja, ki so za potrošnjo namenjeni sveži:

(a) jabolka z oznako KN 0808 10;

(b) hruške z oznako KN 0808 30;

(c) slive z oznako KN 0809 40 05;

(d) sladke pomaranče z oznakami KN 0805 10 22, 0805 10 24 in 0805 10 28;

(e) klementine z oznako KN 0805 22 00;

(f) mandarine (vključno s tangerinami in mandarinami satsuma), mandarine wilking in podobni hibridi agrumov z oznakami KN 0805 21 10, 0805 29 00 in 0805 21 90;

(g) limone z oznako KN 0805 50 10;

(h) breskve in nektarine z oznako KN 0809 30;

(i) češnje z oznako KN 0809 29 00;

(j) kakiji z oznako KN 0810 70 00.

3. Podporni ukrepi iz odstavka 1 zajemajo dejavnosti, ki se izvajajo v obdobju od datuma začetka veljavnosti te uredbe do datuma, ko se količine, določene v členu 2(1), v vsaki zadevni državi članici izčrpajo, ali 30. junija 2018, kar koli nastopi prej.

4. Če se razmere v zvezi z uvozom nekaterih proizvodov iz Unije v Rusijo spremenijo pred 30. junijem 2018, lahko Komisija to uredbo ustrezno spremeni ali razveljavi.

Člen 2

Dodelitev največjih količin državam članicam

1. Finančna pomoč za podporne ukrepe iz člena 1(1) je državam članicam na voljo za količine proizvodov, določene v Prilogi I.

Poleg tega je državam članicam finančna pomoč na voljo za ukrepe umika s trga, zelenega obiranja ali opustitve spravila v zvezi z enim ali več proizvodi iz člena 1(2), kakor določi država članica, če ta dodatna količina ne presega 2 000 ton na državo članico.

2. V zvezi s skupnimi količinami na državo članico iz odstavka 1 lahko države članice za vsak proizvod iz člena 1(2) določijo:

(a) količine, umaknjene s trga in namenjene brezplačni razdelitvi;

(b) količine, umaknjene s trga, ki niso namenjene brezplačni razdelitvi;

(c) ustrezno površino za zeleno obiranje in opustitev spravila.

3. Kadar dejansko umaknjene količine s trga v državi članici v obdobju med 1. julijem 2016 in 30. junijem 2017 v skladu z Delegirano uredbo (EU) 2016/921 za kategorijo proizvodov, opredeljeno v Prilogi I k navedeni uredbi, znašajo manj kot 5 % skupnih količin, dodeljenih navedeni državi članici za navedeno kategorijo proizvodov, se država članica lahko odloči, da količine, ki ji je bila dodeljena za navedeno kategorijo proizvodov v skladu s Prilogo I, ne bo uporabila. V tem primeru zadevna država članica o svoji odločitvi uradno obvesti Komisijo do 31. oktobra 2017. Od uradnega obvestila dalje ukrepi umika s trga, opustitve spravila in zelenega obiranja, ki se izvedejo za navedeno kategorijo proizvodov v navedeni državi članici, niso upravičeni do finančne pomoči.

4. Države članice se lahko odločijo, da v celoti ali delno ne bodo uporabile količine 2 000 ton iz drugega pododstavka odstavka 1. V navedenem primeru zadevne države članice o svoji odločitvi uradno obvestijo Kmisijo do 31. oktobra 2017. Od tega uradnega obvestila dalje ukrepi umika s trga, opustitve spravila in zelenega obiranja, ki se izvedejo v okviru količine 2 000 ton iz drugega pododstavka odstavka 1 v navedeni državi članici, niso upravičeni do finančne pomoči.

Člen 3

Dodelitev količin proizvajalcem

Države članice razdelijo količine iz člena 2(1) med organizacije proizvajalcev in proizvajalce, ki niso člani organizacij proizvajalcev, po načelu „kdor prej pride, prej melje“.

Vendar se države članice lahko odločijo za drugačen sistem razdelitve količin, če ta temelji na objektivnih in nediskriminatornih merilih. Države članice lahko v ta namen upoštevajo obseg posledic, ki jih ima ruska prepoved uvoza za zadevne proizvajalce.

Člen 4

Skupne določbe za ukrepe umika s trga, opustitve spravila in zelenega obiranja, ki jih izvedejo organizacije proizvajalcev

1. Podpora za ukrepe umika s trga, opustitve spravila in zelenega obiranja, ki jih v skladu s to uredbo izvajajo organizacije proizvajalcev, se organizacijam proizvajalcev odobri tudi, če te v svojih operativnih programih in nacionalnih strategijah držav članic ne predvidevajo takih ukrepov.

Pomoč iz prvega pododstavka se ne upošteva pri izračunu zgornjih mej iz člena 34(2) Uredbe (EU) št. 1308/2013.

Člen 32(2) Uredbe (EU) št. 1308/2013 in člen 55(4) Izvedbene uredbe (EU) št. 543/2011 se ne uporabljata za finančno pomoč v okviru te uredbe.

2. Zgornja meja tretjine izdatkov iz četrtega pododstavka člena 33(3) Uredbe (EU) št. 1308/2013 in zgornja meja največ 25 % za povečanje operativnega sklada iz člena 66(3)(c) Izvedbene uredbe (EU) št. 543/2011 se ne uporabljata v zvezi z izdatki za ukrepe umika s trga, opustitve spravila in zelenega obiranja v okviru te uredbe.

3. Izdatki, ki nastanejo na podlagi členov 5 in 7, so del operativnega sklada organizacij proizvajalcev.

4. Kadar se priznanje organizacije proizvajalcev začasno prekliče v skladu s členom 114(2) Izvedbene uredbe (EU) št. 543/2011, člani te organizacije proizvajalcev za namene členov 6 in 8 veljajo za proizvajalce, ki niso člani priznanih organizacij proizvajalcev.

Člen 5

Finančna pomoč organizacijam proizvajalcev za umike

1. Zgornja meja 5 % iz člena 34(4) Uredbe (EU) št. 1308/2013 in člena 79(2) Izvedbene uredbe (EU) št. 543/2011 se ne uporablja za ukrepe v okviru te uredbe.

2. Najvišji zneski finančne pomoči organizacijam proizvajalcev za umike so zneski, določeni v Prilogi II.

3. Z odstopanjem od člena 34(1) Uredbe (EU) št. 1308/2013 je finančna pomoč za umike s trga, ki niso namenjeni brezplačni razdelitvi, enaka 75 % najvišjega zneska podpore za druge namene iz Priloge II k tej uredbi.

Člen 6

Finančna pomoč proizvajalcem, ki niso člani organizacij proizvajalcev, za umike

1. Najvišji zneski finančne pomoči, dodeljene proizvajalcem, ki niso člani priznanih organizacij proizvajalcev, za umike s trga, namenjene za brezplačno razdelitev, so zneski, ki so navedeni v Prilogi II.

Najvišji zneski finančne pomoči, dodeljene proizvajalcem, ki niso člani priznanih organizacij proizvajalcev, za umike s trga, ki niso namenjeni za brezplačno razdelitev, znašajo 50 % zneskov, navedenih v Prilogi II.

2. Proizvajalci, ki niso člani priznanih organizacij proizvajalcev, sklenejo pogodbo z eno od takšnih organizacij za celotno količino proizvodov, ki se dobavijo. Organizacije proizvajalcev sprejmejo vse razumne zahtevke proizvajalcev, ki niso člani priznanih organizacij proizvajalcev. Količine, ki jih dobavijo proizvajalci, ki niso člani nobene organizacije proizvajalcev, so skladne z regionalnim pridelkom in zadevno površino.

Proizvajalcem, ki niso člani priznanih organizacij proizvajalcev, finančno pomoč izplača organizacija proizvajalcev, s katero so podpisali tako pogodbo.

Zneske, ki ustrezajo dejanskim stroškom, ki jih je imela organizacija proizvajalcev zaradi umika zadevnih proizvodov, zadrži organizacija proizvajalcev. Ti stroški se dokažejo s predložitvijo računov.

3. Države članice lahko nediskriminatorno in iz ustrezno utemeljenih razlogov, kot je omejena stopnja organiziranosti proizvajalcev v zadevni državi članici, odobrijo, da lahko proizvajalec, ki ni član priznanih organizacij proizvajalcev, namesto podpisa pogodbe iz odstavka 2 pristojnemu organu države članice pošlje uradno obvestilo o količini proizvodov, ki se dobavi. Za takšna uradna obvestila se smiselno uporablja člen 78 Izvedbene uredbe (EU) št. 543/2011. Količine, ki jih dobavijo proizvajalci, ki niso člani nobene organizacije proizvajalcev, so skladne z regionalnim pridelkom in zadevno površino.

V navedenih primerih pristojni organ države članice finančno pomoč izplača neposredno proizvajalcu. Države članice sprejmejo nova oziroma uporabijo že obstoječa nacionalna pravila ali postopke za ta namen.

4. Uredba (EU) št. 1308/2013 in Izvedbena uredba (EU) št. 543/2011 ter člen 4 te uredbe se smiselno uporabljajo za ta člen.

Člen 7

Finančna pomoč organizacijam proizvajalcem za opustitve spravila in zeleno obiranje

1. Z odstopanjem od člena 85(4) Izvedbene uredbe (EU) št. 543/2011 države članice določijo zneske podpore, ki vključujejo finančno pomoč Unije in prispevek organizacij proizvajalcev za opustitve spravila in zeleno obiranje, in sicer na hektar na ravni, ki ne krije več kot 90 % zneskov, določenih za umike s trga, ki niso namenjeni brezplačni razdelitvi, iz Priloge II k tej uredbi. Podpora za zeleno obiranje zajema samo proizvode, ki so fizično na polju in so dejansko obrani pred običajnim začetkom spravila.

Z odstopanjem od člena 34(4) Uredbe (EU) št. 1308/2013 finančna pomoč Unije za ukrepe opustitve spravila in zelenega obiranja znaša 75 % zneskov, ki jih države članice določijo v skladu s prvim pododstavkom.

2. Z odstopanjem od prvega pododstavka člena 85(3) Izvedbene uredbe (EU) št. 543/2011 se lahko ukrepi opustitve spravila iz člena 84(1)(b) navedene uredbe sprejmejo tudi, kadar se na zadevni površini ne pridobivajo več tržni proizvodi med običajnim proizvodnim ciklusom. V takih primerih se zneski podpore iz odstavka 1 tega člena sorazmerno znižajo, ob upoštevanju že spravljenega pridelka, kot je določen na podlagi evidence zalog in računovodskih izkazov zadevnih organizacij proizvajalcev.

Člen 8

Finančna pomoč proizvajalcem, ki niso člani organizacij proizvajalcev, za opustitve spravila in zeleno obiranje

1. Z odstopanjem od člena 85(3) Izvedbene uredbe (EU) št. 543/2011 se uporabljajo naslednje določbe:

(a) podpora za zeleno obiranje zajema samo proizvode, ki so fizično na polju ter so dejansko obrani pred običajnim začetkom spravila in se zanje obiranje še ni začelo;

(b) ukrepi opustitve spravila se ne sprejmejo, kadar se na zadevni površini ne pridobivajo več tržni proizvodi med običajnim proizvodnim ciklusom;

(c) v nobenem primeru ni dovoljeno, da se zeleno obiranje in opustitev spravila hkrati uporabljata za isti proizvod in isto pridelovalno površino.

2. Zneski finančne pomoči za ukrepe opustitve spravila in zelenega obiranja znašajo 50 % zneskov, ki jih države članice določijo v skladu s členom 7(1).

3. Proizvajalci, ki niso člani priznanih organizacij proizvajalcev, ustrezno uradno obvestijo pristojni organ države članice v skladu s podrobnimi določbami, ki jih je država članica sprejela v skladu s členom 85(1)(a) Izvedbene uredbe (EU) št. 543/2011.

4. Pristojni organ države članice finančno pomoč izplača neposredno proizvajalcu. Države članice sprejmejo nova oziroma uporabijo že obstoječa nacionalna pravila ali postopke za ta namen.

5. Uredba (EU) št. 1308/2013 in Izvedbena uredba (EU) št. 543/2011 se smiselno uporabljata za ta člen.

Člen 9

Pregledi za ukrepe umika s trga, opustitve spravila in zelenega obiranja

1. Za ukrepe umika iz členov 5 in 6 se opravijo:

(a) pregledi prve stopnje v skladu s členom 108 Izvedbene uredbe (EU) št. 543/2011. Ti pregledi zajemajo najmanj 10 % količine proizvodov, umaknjene s trga, ter vsaj 10 % organizacij proizvajalcev, ki so upravičene do finančne pomoči iz člena 5 te uredbe. Za umike iz člena 6(3) pa pregledi prve stopnje krijejo 100 % količine umaknjenih proizvodov.

(b) pregledi druge stopnje v skladu s členom 109 Izvedbene uredbe (EU) št. 543/2011. Pregledi na kraju samem zajemajo vsaj 40 % subjektov, za katere veljajo pregledi prve stopnje, in vsaj 5 % količine proizvodov, umaknjenih s trga.

2. Za ukrepe opustitve spravila in zelenega obiranja iz členov 7 in 8 se izvajajo pregledi in veljajo pogoji iz člena 110 Izvedbene uredbe (EU) št. 543/2011, razen zahteve, da se ni izvedlo nobeno delno spravilo, kadar se uporabi odstopanje iz člena 7(2) te uredbe. Pregledi zajemajo najmanj 25 % zadevnih pridelovalnih površin.

Za ukrepe opustitve spravila in zelenega obiranja iz člena 8 pregledi zajemajo 100 % zadevnih pridelovalnih površin.

Člen 10

Zahtevki za finančno pomoč in njeno izplačilo

1. Organizacije proizvajalcev vložijo zahtevek za izplačilo finančne pomoči iz členov 5 in 7 do 31. julija 2018.

2. Proizvajalci, ki niso člani priznane organizacije proizvajalcev in niso podpisali pogodbe s priznano organizacijo proizvajalcev, do 31. julija 2018 sami zaprosijo pristojne organe, ki jih določijo države članice, za izplačilo finančne pomoči iz členov 6 in 8.

3. Zahtevkom za izplačilo se priložijo dokazila, ki utemeljujejo zadevni znesek finančne pomoči in vsebujejo pisno izjavo, da vložnik ni in tudi ne bo prejel nikakršnih dvojnih sredstev Unije ali nacionalnih sredstev ali nadomestil iz zavarovalne police za ukrepe, ki so v skladu s to uredbo upravičeni do finančne pomoči.

Člen 11

Uradna obvestila

1. Države članice prvi dan vsakega meseca do 1. oktobra 2018 Komisiji uradno sporočijo naslednje informacije za vsak proizvod:

(a) količine, umaknjene s trga in namenjene brezplačni razdelitvi;

(b) količine, umaknjene s trga, ki niso namenjene brezplačni razdelitvi;

(c) ustrezno površino za opustitev spravila in zeleno obiranje;

(d) skupne izdatke, ki so nastali za količine in površine iz točk (a), (b) in (c).

V uradno obvestilo se vključijo le izvedeni ukrepi.

Države članice za navedeno uradno obvestilo uporabijo obrazce iz Priloge III, kot je ustrezno.

2. Pri pripravi prvega uradnega obvestila države članice obvestijo Komisijo o zneskih podpore, ki jih določijo v skladu s členom 79(1) ali 85(4) Izvedbene uredbe (EU) št. 543/2011 in členi 5 do 8 te uredbe, pri čemer uporabijo obrazce iz Priloge IV, kot je ustrezno.

Člen 12

Izplačilo finančne pomoči Unije

Izdatki držav članic v zvezi z izplačili na podlagi te uredbe so upravičeni do finančne pomoči le, če so bili izplačani do 30. septembra 2018.

Člen 13

Začetek veljavnosti

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. aprila 2017 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Delegirana uredba Komisije (EU) št. 913/2014 z dne 21. avgusta 2014 o določitvi začasnih izrednih podpornih ukrepov za proizvajalce breskev in nektarin (UL L 248, 22.8.2014, str. 1).

(3) Delegirana uredba Komisije (EU) št. 932/2014 z dne 29. avgusta 2014 o določitvi začasnih izrednih podpornih ukrepov za proizvajalce nekaterih vrst sadja in zelenjave ter spremembi Delegirane uredbe (EU) št. 913/2014 (UL L 259, 30.8.2014, str. 2).

(4) Delegirana uredba Komisije (EU) št. 1031/2014 z dne 29. septembra 2014 o določitvi nadaljnjih začasnih izrednih podpornih ukrepov za proizvajalce nekaterih vrst sadja in zelenjave (UL L 284, 30.9.2014, str. 22).

(5) Delegirana uredba Komisije (EU) 2015/1369 z dne 7. avgusta 2015 o spremembi Delegirane uredbe (EU) št. 1031/2014 o določitvi nadaljnjih začasnih izrednih podpornih ukrepov za proizvajalce nekaterih vrst sadja in zelenjave (UL L 211, 8.8.2015, str. 17).

(6) Delegirana uredba Komisije (EU) 2016/921 z dne 10. junija 2016 o določitvi nadaljnjih začasnih izrednih podpornih ukrepov za proizvajalce nekaterih vrst sadja in zelenjave (UL L 154, 11.6.2016, str. 3).

(7) Izvedbena uredba Komisije (EU) št. 543/2011 z dne 7. junija 2011 o določitvi podrobnih pravil za uporabo Uredbe Sveta (ES) št. 1234/2007 za sektorja sadja in zelenjave ter predelanega sadja in zelenjave (UL L 157, 15.6.2011, str. 1).

PRILOGA I Največje količine proizvodov, dodeljene posamezni državi članici v skladu s členom 2(1) (v tonah) Država članica Jabolka in hruške Slive Pomaranče, klementine, mandarine in limone Breskve in nektarine Belgija 21 845 Nemčija 1 615 Grčija 680 4 165 2 040 5 355 Španija 1 955 1 275 14 110 9 775 Francija 3 060 Hrvaška 510 850 Italija 4 505 3 910 850 2 380 Ciper 3 060 Nizozemska 5 865 Avstrija 510 Poljska 75 565 425 510 Portugalska 935

PRILOGA II Najvišji zneski podpore za umike s trga (kot so navedeni v členih 5 in 6) Proizvod Najvišja podpora (EUR/100 kg) Brezplačna razdelitev Drugi nameni Jabolka 16,98 13,22 Nektarine 26,90 26,90 Breskve 26,90 26,90 Hruške 23,85 15,90 Pomaranče 21,00 21,00 Mandarine 19,50 19,50 Klementine 22,16 19,50 Mandarine satsuma 19,50 19,50 Limone 23,99 19,50 Slive 34,00 20,40 Kakiji 21,02 14,01 Češnje 48,14 32,09

PRILOGA III Obrazci za uradno obvestilo iz člena 11(1) URADNO OBVESTILO O UMIKU S TRGA – BREZPLAČNA RAZDELITEV Država članica: … Zadevno obdobje: … Datum: …

Proizvod Organizacije proizvajalcev Proizvajalci, ki niso člani organizacij proizvajalcev Skupna količina (t) Skupna finančna pomoč Unije (EUR) Količina (t) Finančna pomoč Unije (EUR) Količina (t) Finančna pomoč Unije (EUR) Umik s trga Prevoz Sortiranje in pakiranje Skupaj Umik s trga Prevoz Sortiranje in pakiranje Skupaj (a) (b) (c) (d) (e) = (b) + (c) + (d) (f) (g) (h) (i) (j) = (g) + (h) + (i) (k) = (a) + (f) (l) = (e) + (j) Jabolka Hruške Jabolka in hruške skupaj Slive Slive skupaj Pomaranče Klementine Mandarine Limone Agrumi skupaj Breskve Nektarine Breskve in nektarine skupaj Češnje Kakiji Drugo skupaj SKUPAJ Opomba: Za vsako uradno obvestilo se izpolni ločena Excelova preglednica. URADNO OBVESTILO O UMIKU S TRGA – DRUGI NAMENI Država članica: … Zadevno obdobje: … Datum: …

Proizvod Organizacije proizvajalcev Proizvajalci, ki niso člani organizacij proizvajalcev Skupna količina (t) Skupna finančna pomoč Unije (EUR) Količina (t) Finančna pomoč Unije (EUR) Količina (t) Finančna pomoč Unije (EUR) (a) (b) (c) (d) (e) = (a) + (c) (f) = (b) + (d) Jabolka Hruške Jabolka in hruške skupaj Slive Slive skupaj Pomaranče Klementine Mandarine Limone Agrumi skupaj Breskve Nektarine Breskve in nektarine skupaj Češnje Kakiji Drugo skupaj SKUPAJ Opomba: Za vsako uradno obvestilo se izpolni ločena Excelova preglednica. URADNO OBVESTILO O OPUSTITVI SPRAVILA IN ZELENEM OBIRANJU Država članica: … Zadevno obdobje: … Datum: …

Proizvod Organizacije proizvajalcev Proizvajalci, ki niso člani organizacij proizvajalcev Skupna količina (t) Skupna finančna pomoč Unije (EUR) Območje (ha) Količina (t) Finančna pomoč Unije (EUR) Območje (ha) Količina (t) Finančna pomoč Unije (EUR) (a) (b) (c) (d) (e) (f) (g) = (b) + (e) (h) = (c) + (f) Jabolka Hruške Jabolka in hruške skupaj Slive Slive skupaj Pomaranče Klementine Mandarine Limone Agrumi skupaj Breskve Nektarine Breskve in nektarine skupaj Češnje Kakiji Drugo skupaj SKUPAJ Opomba: Za vsako uradno obvestilo se izpolni ločena Excelova preglednica.